Stanovisko Komisie týkajúce sa existencie nadmerného deficitu na Slovensku – uplatňovanie článku 104 ods. 5 Zmluvy o založení Európskeho spoločenstva /* SEK/2004/0834 v konečnom znení */





Brusel, 24.6.2004 SEK(2004) 834 v konečnom znení STANOVISKO KOMISIE týkajúce sa existencie nadmerného deficitu na Slovensku – uplatňovanie článku 104 ods. 5 Zmluvy o založení Európskeho spoločenstva DÔVODOVÁ SPRÁVA 7. apríla 2004 Komisia uverejnila svoje prognózy z jari 2004[1]. Podľa týchto prognóz zohľadňujúcich údaje, ktoré im oznámilo Slovensko v marci 2004, sa celkový vládny deficit na Slovensku znížil z 5,7% HDP v roku 2002 na 3,6% HDP v roku 2003, čím prekročil referenčnú hodnotu zmluvy 3% HDP. Na základe tohto jasného dôkazu iniciovala Komisia 12. mája 2004 pre Slovensko postup pri nadmernom deficite a prijala správu predpokladanú v článku 104 ods. 3 zmluvy[2]. 14. mája 2004 Komisia dostala konvergentný program Slovenska, ktorý potvrdil deficit 3,6% HDP za rok 2003. Uplatňovanie postupu pri nadmernom deficite (PNS) sa riadi článkom 104 zmluvy a nariadením Rady (ES) č. 1467/97 „o urýchľovaní a objasňovaní vykonania postupu pri nadmernom deficite“, ktoré je súčasťou Paktu stability a rastu[3]. Krajiny, ktoré vstúpili do EÚ 1. mája 2004 sú členskými krajinami s výnimkou a majú sa vyhnúť nadmernému deficitu, ale nemôžu sa na ne uplatňovať sankcie v súlade s článkom 104 ods. 9 a 11. Správa Komisie v súlade s článkom 104 ods. 3 zmluvy vo svojich záveroch uvádza, že prekročenie slovenského deficitu v roku 2003 nad referenčnou hodnotou zmluvy 3% HDP nevyplývalo z mimoriadnej udalosti mimo kontroly slovenských orgánov, ani z výrazného hospodárskeho poklesu v zmysle Paktu stability a rastu, keďže skutočný rast HDP v roku 2003 dosiahol 4,2%. Čo sa týka vývoja v roku 2004, správa vo svojich záveroch uvádza, že celkový vládny deficit sa pravdepodobne zvýši a zostane nad úrovňou 3% HDP. Konkrétne prognóza Komisie z jari 2004 predpovedá, že celkový vládny deficit dosiahne v roku 2004 hodnotu 4,1% HDP, čo sa približuje k hodnote 4,0% HDP predpovedanej slovenskými orgány v konvergentnom programe. Na základe prognóz Komisie z jari 2004, správa Komisie vo svojich záveroch taktiež uvádza, že pomer dlhu k HDP, ktorý v roku 2003 dosiahol 42,8% HDP, by mal v roku 2004 ostať pod referenčnou hodnotou zmluvy 60%. Konkrétne prognóza Komisie z jari 2004 predpokladá, že pomer dlhu v roku 2004 dosiahne 45,1% HDP, čo zodpovedá hodnote 45,1% HDP, ktorú predpokladali slovenské orgány v konvergentnom programe. Článok 104 ods. 4 zmluvy ustanovuje, že „Výbor uvedený v článku 114 (t.j. Hospodársky a finančný výbor) musí vyjadriť stanovisko k správe Komisie“. Výbor vydal svoje stanovisko 24. mája 2004, v ktorom sa prihlásil k hodnoteniu v správe Komisie. Konkrétne výbor došiel k záveru, že rozpočtová situácia na Slovensku ukazuje prítomnosť nadmerného deficitu podľa prvého z dvoch kritérií predpokladaných v článku 104 ods. 2 na určenie takýchto deficitov. Zohľadnenie ďalších príslušných faktorov, konkrétne strednodobej rozpočtovej pozície a pomeru verejných investícií nezmenil hodnotenie na základe samotných kritérií. Výbor taktiež očakáva, že celkový vládny deficit ostane v roku 2004 nad referenčnou hodnotu zmluvy a celkový vládny dlh ostane v roku 2004 výrazne pod referenčnou hodnoutou zmluvy 60% HDP. Po preskúmaní príslušných faktorov zohľadnených vo svojej správe a s ohľadom na stanovisko výboru, zastáva Komisia stanovisko, že na Slovensku existuje nadmerný deficit. Toto stanovisko, ktoré prijala Komisia 24. júna 2004, je určené Rade v súlade s článkom 104 ods. 5 zmluvy. Komisia odporúča, aby sa Rada príslušným spôsobom rozhodla v súlade s článkom 104 ods. 6. Komisia okrem toho predkladá Rade odporúčanie na odporúčanie Rady, ktoré je určené Slovensku s cieľom odstrániť nadmerný deficit v súlade s článkom 104 ods. 7 zmluvy. STANOVISKO KOMISIE týkajúce sa existencie nadmerného deficitu na Slovensku – uplatňovanie článku 104 ods. 5 Zmluvy o založení Európskeho spoločenstva VŠEOBECNÉ STANOVISKÁ Podľa článku 104 Zmluvy sa členské štáty majú vyhnúť nadmerným štátnym deficitom. Toto sa taktiež uplatňuje na členské štáty, pre ktoré platí výnimka, čo je prípad všetkých krajín, ktoré vstúpili do EÚ 1. mája 2004. Rozhodnutia o existencii nadmerného deficitu sa riadia postupom pri nadmernom deficite stanovenom v článku 104 Zmluvy a v nariadení Rady (ES) č. 1467/97, ktoré je súčasťou Paktu stability a rastu[4]. Na základe článku 104 ods. 2 Zmluvy sa od Komisie vyžaduje sledovanie vývoja rozpočtovej situácie a výšky štátneho dlhu v členských štátoch, s cieľom odhalenia hrubých chýb. Komisia musí preskúmať najmä dodržiavanie rozpočtovej disciplíny na základe dvoch kritérií, a to pomeru plánovaného alebo skutočného štátneho deficitu k hrubému domácemu produktu (HDP) a pomeru štátneho deficitu k HDP. Štatistické údaje o týchto premenných poskytuje Komisia na základe správ predložených členskými štátmi. Na základe článku 104 ods. 3 Zmluvy sa od Komisie vyžaduje vyhotovenie správy v prípade, ak požiadavky podľa jedného alebo oboch kritérií článku 104 ods. 2 neboli splnené, alebo ak Komisia i napriek splneniu požiadaviek podľa kritérií zastáva názor, že v členskom štáte existuje riziko nadmerného deficitu. Správa Komisie berie podľa článku 104 ods. 3 Zmluvy tiež do úvahy, či štátny deficit prevyšuje vládne investičné výdavky ako aj všetky ostatné relevantné faktory, vrátane strednodobého hospodárskeho a rozpočtového stavu v členskom štáte. Na základe prognóz z jari 2004, ktoré zohľadňujú údaje predložené Slovenskom v marci 2004, prijala Komisia 12. mája 2004 správu o Slovensku. Následne predložil Hospodársky a finančný výbor 24. mája 2004 v súlade s článkom 104 ods. 4 stanovisko o správe Komisie. Podľa článku 104 ods. 5 Zmluvy má Komisia adresovať Rade stanovisko v prípade, ak sa domnieva, že v členskom štáte nadmerný deficit existuje alebo môže vzniknúť. Komisia sa domnieva, že pri posúdení skutočnej existencie nadmerného deficitu alebo možnosti jeho vzniku je potrebné zohľadniť: (i) závery správy Komisie a (ii) stanovisko Hospodárskeho a finančného výboru k tejto správe. Na základe týchto údajov prijala Komisia pre Slovensko niekoľko stanovísk. STANOVISKÁ TÝKAJÚCE SA SLOVENSKA 1. Celkový štátny deficit dosiahol na Slovensku v roku 2003 hodnotu 3,6 % HDP, čím presiahol referenčnú hodnotu 3 % HDP podľa Zmluvy. V porovnaní s deficitom v roku 2002 (5,7 % HDP) sa znížil. 2. Takéto prekročenie deficitu nad referenčnú hodnotu 3 % HDP v roku 2003 nebolo výsledkom mimoriadnej udalosti vymykajúcej sa kontrole slovenských orgánov, ani výsledkom silného hospodárskeho poklesu v zmysle Paktu stability a rastu. V roku 2003 dosiahol rast skutočného HDP 4,2 %. 3. Celkový štátny deficit v roku 2003 bol 1,4 percentuálnych bodov HDP pod plánovanou hodnotou z decembra 2002, kedy bol prijatý rozpočet pre rok 2003. Spôsobili to najmä prevažne jednorázové výdavky, ktoré boli nižšie ako rozpočtové výdavky. To v značnej miere kompenzovalo neplnenie rozpočtu na strane príjmov spôsobenom najmä výrazným nadhodnotením príjmov z daní v súvislosti so zmenou daňových sadzieb a postupmi zdaňovania. 4. Hrubé vládne investície predstavovali v roku 2003 hodnotu 3,0 % HDP, v porovnaní s celkovým štátnym deficitom 3,6 % HDP. 5. Celkový štátny deficit bude pravdepodobne aj v roku 2004 naďalej presahovať referenčnú hodnotu stanovenú v Zmluve. Prognózy Komisie z jari 2004 predpovedajú, že celkový štátny deficit na Slovensku dosiahne v roku 2004 hodnotu 4,1 % HDP, čo sa približuje k hodnote 4 % HDP predpovedanej slovenskými orgánmi v konvergentnom programe z mája 2004. 6. Celkový verejný dlh k HDP na Slovensku, ktorý v roku 2003 dosiahol 42,8 % HDP, pravdepodobne v roku 2004 nepresiahne 60 % HDP, tj. referenčnú hodnotu stanovenú v Zmluve. Prognózy Komisie z jari 2004 predpovedajú, že celkový verejný dlh dosiahne v roku 2004 hodnotu 45,1 % HDP, čo zodpovedá hodnote 45,1 % HDP predpovedanej slovenskými orgánmi v konvergentnom programe. ZÁVER Sledovanie rozpočtovej situácie na Slovensku a najmä preskúmanie dodržiavania kritérií stanovených v článku 104 ods. 2 viedlo Komisiu k vyhotoveniu správy v súlade s článkom 104 ods. 3 Zmluvy. Po preskúmaní relevantných faktorov zohľadnených v tejto správe a vzhľadom na stanovisko Hospodárskeho a finančného výboru zastáva Komisia stanovisko, že na Slovensku existuje nadmerný deficit. [1] Prognóza Komisie z jari 2004 je prístupná na internetovej stránke:http://europa.eu.int/comm/economy_finance/publications/european_economy/2004/ee204en.pdf. [2] Celé znenie správy je prístupné na internetovej stránke:http://europa.eu.int/comm/economy_finance/about/activities/sgp/procedures_en.htm. [3] Ú. v. ES L 209, 2.8.1997. [4] Ú. v. ES L 209, 2.8.1997.